Global Silicones Councili, Dow Silicones UK Ltd, Elkem Silicones France SASi, Evonik Operations GmbH, Momentive Performance Materials GmbH, Shin-Etsu Silicones Europe BV, Wacker Chemie AG 8. septembril 2021 esitatud apellatsioonkaebus Üldkohtu (kaheksas koda laiendatud koosseisus) 30. juuni 2021. aasta otsuse peale kohtuasjas T-519/18: Global Silicones Council jt versus komisjon

(Kohtuasi C-559/21 P)

(2021/C 462/34)

Kohtumenetluse keel: inglise

Pooled

Apellandid: Global Silicones Council, Dow Silicones UK Ltd, Elkem Silicones France SAS, Evonik Operations GmbH, Momentive Performance Materials GmbH, Shin-Etsu Silicones Europe BV, Wacker Chemie AG (esindajad: avocat R. Cana, avocate E. Mullier, solicitor Z. Romata)

Teised menetlusosalised: American Chemistry Council, Inc. (ACC), Euroopa Kemikaaliamet, Saksamaa Liitvabariik, Euroopa Komisjon

Apellantide nõuded

Apellandid paluvad Euroopa Kohtul:

— tühistada Üldkohtu otsus kohtuasjas T-519/18;

— tühistada vaidlustatud otsus (1);

— teise võimalusena saata asi otsuse tegemiseks apellantide tühistamishagi kohta tagasi Üldkohtule;

— mõista kohtukulud, seal hulgas Üldkohtu menetluses, ning menetlusse astujate kulud välja kostjalt.

Väited ja peamised argumendid

Apellandid esitavad oma apellatsioonkaebuse põhjendamiseks järgmised väited:

Esiteks on Üldkohus rikkunud õigusnormi ja tõlgendanud vääralt REACH-määruse (2) XIII lisa ja komisjoni määrust 253/2011 (3), kui leidis, et BCF andmed on B/vB omaduste hindamisel „esimuslikud“ või „kaalukamad“ kui muud andmed ning et kostja ei teinud ilmset hindamisviga, kui leidis, et BCF väärtused on kaalukamad.

Teiseks, Üldkohus on rikkunud õigusnormi ja tõlgendanud vääralt REACH-määruse XIII lisa, kui otsustas, et kostja ei teinud ilmset viga, kui jättis arvesse võtmata D4, D5 ja D6 hübriidse laadi asjakohasuse, ning moonutas apellantide selle kohta esitatud väiteid ja tõendeid, rikkudes seeläbi nende õigust olla ära kuulatud.

Kolmandaks, Üldkohus on rikkunud õigusnormi ja tõlgendanud vääralt REACH-määruse XIII lisa, kui otsustas, et kostja ei teinud ilmset viga, kui jättis arvesse võtmata asjakohaste tingimuste kohaselt saadud andmeid, ning moonutas apellantide selle kohta esitatud väiteid ja tõendeid, rikkudes seeläbi nende õigust olla ära kuulatud.

Neljandaks, Üldkohus on tõendite hindamisel rikkunud õigusnormi ja moonutanud talle esitatud tõendeid.

(1) Euroopa Kemikaaliameti 27. juuni 2018. aasta otsus lisada oktametüültsüklotetrasiloksaan (D4), dekametüültsüklopentasiloksaan (D5) ja dodekametüültsükloheksasiloksaan (D6) kandidaatainete loetellu nende võimalikuks kandmiseks Euroopa Parlamendi ja nõukogu 18. detsembri 2006. aasta määruse (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ (ELT 2006, L 396, lk 1; parandus ELT 2007, L 136, lk 3), XIV lisasse.

(2) Komisjoni 10. jaanuari 2018. aasta määrus (EL) 2018/35, millega muudetakse Euroopa Parlamendi ja nõukogu määruse (EÜ) nr 1907/2006 (mis käsitleb kemikaalide registreerimist, hindamist, autoriseerimist ja piiramist (REACH)) XVII lisa seoses oktametüültsüklotetrasiloksaani (D4) ja dekametüültsüklopentasiloksaaniga (D5) (ELT 2018, L 6, lk 45).

(3) Komisjoni 15. märtsi 2011. aasta määrus (EL) nr 253/2011, millega muudetakse XIII lisa Euroopa Parlamendi ja nõukogu määruses (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) (ELT 2011, L 69, lk 7).